VEĽKÁ ÚČTOVNÁ JEDNOTKA – účtovná závierka  2015
(Opatrenie č.MF/23377/2014-74)
Ministerstvo financií SR vydalo Opatrenie č.MF/23377/2014-74, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre veľké účtovné jednotky a subjekty verejného záujmu; s účinnosťou od 1.1. 2015. Ďalej uvádzame vybrané témy tejto novely; v praxi je potrebné používať úplné znenie tohto účtovného predpisu (FS č.12/2014).  
1) Novela je vydaná z dôvodu prevzatia smernice Európskeho parlamentu a Rady 2013/34/EÚ. Podľa § 2 ods. 8 zákona o účtovníctve je veľká účtovná jednotka taká, ktorá spĺňa aspoň dve z týchto troch veľkostných podmienok – netto aktíva presiahli sumu 4 000 000 eur, čistý obrat presiahol sumu 8 000 000 eur a priemerný prepočítaný počet zamestnancov presiahol 50.
2) Opatrenie sa vzťahuje na – subjekty verejného záujmu, okrem výnimiek, ktorými sú napríklad banka, poisťovňa, obchodník s cennými papiermi, účtovná jednotka zostavujúca účtovnú závierku v zmysle § 17a ods. 2 zákona o účtovníctve podľa IFRS. Opatrenie sa vzťahuje aj na štátny podnik (§ 1/1).

3) Ucelená účtovná závierka v prílohe 1 opatrenia má jedinú titulnú stranu (Úč POD) a ďalej tri známe časti – Súvaha (Úč POD 1-01), Výkaz ziskov a strát (Úč POD 2-01) a Poznámky (Úč PODV 3-01). Súvaha a Výkaz ziskov a strát sa vykazujú v celých eurách a Poznámky v celých eurách alebo v eurocentoch. Súčasťou poznámok je aj prehľad peňažných tokov (cash flow).
4) Na každej strane poznámok sa v ľavom hornom rohu uvedie označenie „Poznámky Úč PODV 3-01“ a v pravom hornom rohu sa uvedie identifikačné číslo organizácie (IČO) a daňové identifikačné číslo (DIČ), ak ho má účtovná jednotka pridelené (§ 1/2).

5) Údaje z individuálnej účtovnej závierky sa zverejňujú uložením do registra účtovných závierok. Na iné účely ako na oficiálne zverejnenie v registri účtovných závierok možno použiť aj iné grafické usporiadanie súvahy a výkazu ziskov a strát ako je uvedené v prílohe 1 tohto opatrenia (§ 1/3). 

6) Pri zostavení prvej účtovnej závierky po vzniku účtovnej jednotky sa v súvahe v stĺpcoch 3 a 5 (bezprostredne predchádzajúce účtovné obdobie) vykazujú údaje z otváracej súvahy (§ 2/2).

7) V súvahe sa vykazuje len konečný zostatok syntetických účtov na strane aktív alebo na strane pasív pri tých syntetických účtoch, na ktorých sa účtuje pohľadávka aj záväzok, napríklad syntetické účty 316, 336, 341, 342, 343, 345, 346, 347 (§ 2/5).

8) Pohľadávky a záväzky sa v súvahe vykazujú ako dlhodobé alebo krátkodobé podľa zostatkovej doby ich dohodnutej splatnosti k závierkovému dňu. Časť dlhodobého záväzku a časť dlhodobej pohľadávky, ktorých splatnosť nie je dlhšia ako jeden rok po závierkovom dni, sa vykazuje v súvahe ako krátkodobý záväzok alebo krátkodobá pohľadávka (§ 2/6). 

9) Účtovné výkazy dávajú dôraz na vykazovanie voči majetkovo prepojeným účtovným jednotkám (akcie a podiely, pôžičky, krátkodobý finančný majetok, pohľadávky, záväzky, výnosy z finančného majetku). Preto novela ustanovuje definície pojmov na účely vykazovania v súvahe a vo výkaze ziskov a strát – materská účtovná jednotka, dcérska účtovná jednotka, skupina, prepojené účtovné jednotky, podielová účasť, pridružená účtovná jednotka, spoločný rozhodujúci vplyv, blízky rodinný príslušník, kľúčový manažment (§ 5).

10) Materská účtovná jednotka – je taká účtovná jednotka, ktorá má rozhodujúci vplyv v jednej alebo viacerých dcérskych účtovných jednotkách (§ 5/1/a). Podľa § 22 ods. 3 zákona o účtovníctve je rozhodujúci vplyv definovaný najmä väčšinou hlasovacích práv alebo právom menovať a odvolávať väčšinu členov štatutárneho alebo dozorného orgánu.

11) Dcérska účtovná jednotka – je taká účtovná jednotka, v ktorej má iná účtovná jednotka rozhodujúci vplyv a to vrátane každej dcérskej účtovnej jednotky konečnej materskej účtovnej jednotky (§ 5/1/b). 

12) Skupina – je materská účtovná jednotka a všetky jej dcérske účtovné jednotky (§ 5/1/c). Prepojené účtovné jednotky – sú dve alebo viac účtovných jednotiek v rámci skupiny (§ 5/1/d).

13) Podielová účasť – existencia aspoň 20 % podielu na základnom imaní v inej účtovnej jednotke (§ 5/1/e).  

14) Pridružená účtovná jednotka – je taká, v ktorej má podielovú účasť iná účtovná jednotka, a táto iná účtovná jednotka má podstatný vplyv. Podľa § 27 ods. 1 písm. a) zákona o účtovníctve je podstatný vplyv definovaný najmenej 20 % podielom na hlasovacích právach (§ 5/1/f). 

15) Spoločným rozhodujúcim vplyvom sa rozumie zmluvne dohodnuté zdieľanie rozhodujúceho vplyvu (§ 5/1/g).

16) Blízkym rodinným príslušníkom – je rodinný príslušník, ak sa dá očakávať, že ovplyvní túto osobu alebo bude ovplyvnený touto osobou pri ich aktivitách s účtovnou jednotkou, napríklad – deti, manžel, manželka, druh, družka (§ 5/1/h).

17) Kľúčový manažment – sú osoby, ktoré majú právomoc a zodpovednosť za plánovanie, riadenie a kontrolu činnosti účtovnej jednotky, priamo alebo nepriamo, vrátane každého riaditeľa tejto účtovnej jednotky (§ 5/1/i).

18) Na účely zostavovania poznámok sa účtovná jednotka považuje za spriaznenú s vykazujúcou účtovnou jednotkou, ak osoba alebo blízky rodinný príslušník tejto osoby má vo vykazujúcej účtovnej jednotke rozhodujúci vplyv alebo podstatný vplyv alebo je členom kľúčového manažmentu (§ 5/2/a). 

19) Účtovná jednotka je s vykazujúcou účtovnou jednotkou spriaznená, ak sú napríklad - súčasťou jednej skupiny alebo je pridruženou účtovnou jednotkou alebo majú spoločného vlastníka s rozhodujúcim vplyvom (§ 5/2/b).

20) Na účely uvádzania údajov v prehľade o peňažných tokoch sa rozumie peňažnými prostriedkami najmä – peňažná hotovosť, ekvivalenty peňažných hotovostí, peniaze na bankových účtoch, účet peniaze na ceste (§ 5/3/a).
21) Peňažnými ekvivalentmi – je krátkodobý finančný majetok, napríklad termínované vklady najviac na tri mesiace, likvidné cenné papiere určené na obchodovanie (§ 5/3/b). 

22) Obsahovú náplň poznámok ustanovuje príloha opatrenia v rozsahu 11 strán vrátane cash flow. Poznámky obsahujú všeobecné informácie, najmä – identifikačné údaje, dátum schválenia účtovnej závierky, dôvod zostavenia účtovnej závierky, priemerný prepočítaný počet zamestnancov, údaje o skupine účtovných jednotiek a konsolidácii skupiny.

23) Poznámky obsahujú informácie o prijatých postupoch, najmä – zásada nepretržitého pokračovania činnosti, účtovné zásady a účtovné metódy, spôsob ocenenia majetku a záväzkov, odpisový plán, informácie o poskytnutých dotáciách, informácie o opravách chýb minulých účtovných období.
24) Poznámky obsahujú informácie, ktoré vysvetľujú a dopĺňajú aktíva súvahy, napríklad - informácie o dlhodobom hmotnom a nehmotnom majetku, dôvod vzniku goodwillu, výskum a vývoj, finančný majetok, informácie o zásobách a zákazkovej výrobe, informácie o pohľadávkach, informácie o vlastných akciách, významné položky časového rozlíšenia. 
25) Poznámky obsahujú informácie, ktoré vysvetľujú a dopĺňajú pasíva súvahy, napríklad - informácie o vlastnom imaní, informácie o rezervách, informácie o záväzkoch, o vydaných dlhopisoch, časovom rozlíšení, finančnom prenájme a odloženej dani. 

26) Poznámky obsahujú informácie, ktoré vysvetľujú a dopĺňajú položky výkazu ziskov a strát, napríklad - informácie o tržbách, informácie o zmene stavu zásob vlastnej výroby, aktivácii výnosov, finančné výnosy, osobné náklady, náklady za služby, výnimočné náklady, náklady na audit, členenie čistého obratu podľa teritórií a výrobkov. 

27) Poznámky obsahujú informácie o iných aktívach a iných pasívach, najmä – opis a hodnota podmieneného majetku (napr. majetkové právo z poistnej zmluvy) a podmienených záväzkov (napr. ručenie za inú osobu, záväzok uskutočniť veľké investície alebo opravy), informácie o podsúvahových položkách (napr. odpísané pohľadávky). 
28) Poznámky obsahujú následné udalosti, najmä – zmena trhovej ceny majetku, predaj podniku, ukončenie činnosti podniku, zlúčenie alebo rozdelenie spoločnosti, zmena spoločníkov, vydanie dlhopisov, živelná pohroma, získanie alebo strata licencie.

29) Poznámky obsahujú informácie o spriaznených osobách, napríklad – zoznam a charakteristika transakcií so spriaznenými osobami, informácie o príjmoch a výhodách štatutárneho orgánu alebo dozorného orgánu (odmeny, záruky, pôžičky).

30) Poznámky obsahujú ostatné informácie, napr. verejné zákazky, činnosť zaradená do kategórie osobitnej priemyselnej výroby, finančné vzťahy s orgánmi verejnej moci. 

31) Poznámky obsahujú informácie o pohybe vlastného imania za bežné obdobie aj predchádzajúce obdobie. Poznámky obsahujú prehľad peňažných tokov (cash flow) z prevádzkovej činnosti priamou alebo nepriamou metódou, z investičnej činnosti a z finančnej činnosti. 

32) Informácie v poznámkach sa uvádzajú z pohľadu významnosti, pričom nie významné informácie sa môžu zoskupovať. Informácie v poznámkach sa uvádzajú tak, aby boli užitočné, významné, zrozumiteľné, porovnateľné a spoľahlivé (§ 4/1).

33) Ak pre niektoré informácie v poznámkach nemá účtovná jednotka obsahovú náplň, príslušné informácie sa neuvádzajú (§ 4/2). Podľa skúseností z audítorskej praxe odporúčame uviesť aspoň stručný názov príslušného bodu poznámok a komentár „bez náplne“, lebo aj negatívne uistenie má vyššiu vypovedaciu schopnosť ako žiadna informácia.

34) Informácie v poznámkach, ak je to možné sa uvádzajú v tabuľkovej forme, pričom sa uvádzajú údaje za bežné účtovné obdobie, a ak existuje údaj na porovnanie, aj údaje z predchádzajúceho účtovného obdobia (§ 4/3). Opatrenie neuvádza záväzné vzory tabuliek v poznámkach, pravdepodobne sa budú spravidla využívať tabuľky z predošlého znenia poznámok.

35) Pri zostavovaní súvahy účtovnej závierky za rok 2015 sa v stĺpcoch 3 a 5 (teda bezprostredne predchádzajúce účtovné obdobie) postupuje takto (§ 6/4):

a) na riadku 22 sa vykazuje zostatok účtu 061,

b) na riadku 23 sa vykazuje zostatok účtu 062,

c) na riadku 24 sa vykazuje zostatok účtu 063,

d) na riadku 26 sa vykazuje zostatok účtu 066,

e) na riadkoch 43 a 44 nie je potrebné vykazovať žiaden údaj a príslušné zostatky analytických účtov 311A, 312A, 313A, 314A, 315A, 31XA sa vykazujú na riadku 45,

f) na riadku 48 sa vykazuje zostatok analytického účtu 351A,

g) na riadkoch 55 a 56 nie je potrebné vykazovať žiaden údaj a príslušné zostatky analytických účtov 311A, 312A, 313A, 314A, 315A, 31XA sa vykazujú na riadku 57,

h) na riadku 59 sa nevykazuje žiaden údaj a na riadku 60 sa vykazuje zostatok analytického účtu 351A,

i) na riadku 67 nie je potrebné vykazovať žiaden údaj a príslušné zostatky účtov 251A, 253A, 256A, 257A a 25XA sa vykazujú na riadku 68,

j) na riadkoch 104 a 105 nie je potrebné vykazovať žiaden údaj a príslušné zostatky analytických účtov 321A, 476A, sa vykazujú na riadku 106,

k) na riadku 108 sa nevykazuje žiaden údaj a na riadku 109 sa vykazuje zostatok príslušného analytického účtu 471A,

l) na riadkoch 124 a 125 nie je potrebné vykazovať žiaden údaj a príslušné zostatky analytických účtov 321A, 322A, 324A, 325A, 326A, 32X, 475A, 476A, 478A, 47X sa vykazujú na riadku 126,

m) na riadku 128 sa nevykazuje žiaden údaj a príslušné zostatky účtov 361A, 36X, 471A, 47X sa vykazujú na riadku 129,

n) zostatok účtu 475 sa vykazuje na riadku 111.

36) Toto opatrenie sa prvýkrát použije pri zostavovaní individuálnej účtovnej závierky za účtovné obdobie, ktoré sa začína od 1. januára 2015, ak má účtovná jednotka účtovné obdobie kalendárny rok a za účtovné obdobie, ktoré sa začína v priebehu roka 2015, ak má účtovná jednotka účtovné obdobie hospodársky rok (§ 6/1).
37) Zrušuje sa opatrenie MF SR č.4455/2003-92, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre podnikateľov účtujúcich v sústave podvojného účtovníctva v znení neskorších predpisov (posledná novela č.MF/18009/2014-74 vo FS č.10/2014).

